《梅龙抱孙歌》
清代·齐彦槐

江山灵气无不钟，两株夭矫梅中龙。故老相传六朝物，虬枝压倒黄山松。

尾凌青霄首潜硖，翠藓苍苔作鳞甲。空江浩淼一枝横，晴昊迷离万花插。

江烟江雨日氤氲，自然嘘气成香云。化作真龙飞不去，破山出火雷公焚。

落角摧牙人尽惜，焦山自此无颜色。岂知根到九泉深，地老天荒枯不得。

骅骝又生污血驹，龙种自与寻常殊。海风吹长头上角，江月悬来颔下珠。

商柏周槐尝听说，梅龙抱孙更奇绝。左拿右攫走蛟螭，可似当年意雄杰。

残冬到山蕊已含，迟我一月花初酣。梅乎梅乎故不凡，为祝焦仙弥勒好呵护，使尔千古万古魁江南。

作者简介：（1774—1841）安徽婺源人，字梦树，号梅麓。嘉庆十四年进士，选金匮知县，上海运漕粮议，以知府候补。旋丁母忧，乃不再出仕。曾制浑天仪、中星仪，及龙尾、恒升二车，有益于农田水利。工书法与诗，尤长骈体律赋。有《天球浅说》、《海运南漕丛议》、《梅麓诗文集》等。